text: &lt;poem&gt;
  1
  Op, min sjæl, thi sol er oppe,
  strålerne på huset ler!
  Tænk, at du på Zions toppe
  Herrens nåde-stråler ser,
  som dit hjerte skal oplyse,
  klare dig fornuftens mørk,
  alle sorte trolde kyse
  til den fæle Helved-ørk!
  2
  Søde Jesus, hold min tanke
  til dit rene bud og ord,
  lad i dag min sjæl opsanke
  nåde-smuler ved dit bord!
  Trøst mig, styrk mig, tag mig vare
  ved din egen gode Ånd,
  verdens lyster, Satans snare
  blive fra min hu og hånd!
  3
  Lad dit åsyns blide stråle
  skinne på din kirke ned!
  Du for kongen fuldt imåle
  lykke, liv og salighed!
  Sign vort land, og lad mig svale
  synd og sorg i Jesu blod,
  og når livets sol vil dale,
  gør da dødens time god!
  &lt;/poem&gt;